Hamsunsenteret

Hamsunsenteret er et nasjonalt senter og museum viet til forfatteren Knut Hamsun, hans liv og forfatterskap. Det ligger på Presteid i Hamarøy, og stod ferdig 4. august 2009 i forbindelse med 150-årsjubileet for Hamsuns fødsel. Senterets utstilling åpnet for publikum i juni 2010.

Hovedbygningen har form som et 26 meter høyt tårn med seks etasjer i åpent romforløp og er tegnet av den amerikanske arkitekten Steven Holl. Under arbeidet med Hamsunsenteret var Steven Holl inspirert både av Hamarøy-naturen, norsk byggetradisjon, og Hamsuns litteratur – ikke minst 1890-årsverkene Sult (1890) og Mysterier (1892). Holl omtaler Hamsunsenteret som «en konkretisering av en Hamsun-skikkelse i arkitektonisk forstand», og fortsetter: «Konseptet for senteret er realisert gjennom det hele: 'Bygningen som en kropp – en slagmark for usynlige krefter'.»Holl, Steven. "Konsept 1998" i Hamsun Holl Hamarøy, Lars Müller Publishers, 2009, s. 154.

Steven Holl ble kontaktet om et senter for Knut Hamsun allerede i 1994. Han reiste til Hamarøy og tegnet raskt en akvarellskisse som er nokså lik slik bygget ser ut i dag. Prosjektet var meget kontroversielt; Morgenbladet omtalte på et tidspunkt Hamsunsenteret som «Norges mest omdiskuterte ikke-eksisterende bygg».  Opprinnelig var Hamsunsenteret tenkt oppført ved Knut Hamsuns barndomshjem i Hamsund, men fylkestinget besluttet i 1997 å flytte prosjektet 5 km mot øst, til Presteid, der Knut tilbragte flere år av barndommen hos sin onkel.

Da senteret sto ferdig i 2009, hadde det kostet 142 millioner kroner, en budsjettoverskridelse på 22 millioner.Vaa, Aaslaug. "Hamsun Holl Hamarøy" i Hamsun Holl Hamarøy, Lars Müller Publishers, 2009, s. 17-23

Hamsunsenterets arkitektur er og har vært gjenstand for heftig debatt, og senteret har vunnet flere nasjonale og internasjonale arkitekturpriser, blant annet Progressive Architecture Award.Steven Holl Architects - Knut Hamsun Center . Hentet 16. august 2011. I 2011 ble senteret tildelt Statens byggeskikkpris,Hamsunsenteret fikk Statens byggeskikkpris 2011  Hentet 16. august 2011 i 2012 Houens fonds diplom.

Utstillingen i Hamsunsenteret er bygget opp tematisk og tar for seg emner som Hamsuns barndom på Hamarøy, Hamsuns støtte til Tyskland under andre verdenskrig, og tidlige modernistiske impulser i Hamsuns forfatterskap.Hamsunsenteret.no – utstillingen Hentet 16. august 2011

Hamsunsenteret er en del av Nordlandsmuseet. Direktør for Hamsunsenteret er Solveig Hirsch.

Referanser

Eksterne lenker

 360 grader på Hamsunsenteret 
 Steven Holl Architects
 Hamarøy kommune

Kategori:Knut Hamsun
Kategori:Litterære museer
Kategori:Byggverk i Hamarøy
Kategori:Severdigheter i Nordland
Kategori:Norsk litteratur
Kategori:Museer i Nordland
Kategori:Byggverk fullført i 2009
Kategori:Houens fonds diplom
Kategori:Museer etablert i 2009
Kategori:Arkitektur i 2009
Kategori:Kultur i Hamarøy